runetrust/blame-folketinget-dk huggingface dataset:
Bendt Bendtsen (KF), 1997-10-23:
Vi er meget enige i de bemærkninger, der er kommet fra Venstre på dette område, om, at der skal være en ensartet betaling for alle selvfølgelig med undtagelse af dem, der har en handlingsplan. Nu ønsker jeg ikke at bevæge mig ind i en ihærdig diskussion med arbejdsministeren her i salen om den tekst, der står her, men blot oplyse, at vi er villige til at se på dette lovforslag.
Claus Hjort Frederiksen (V), 2004-01-27:
Vismændene opgjorde jo sidste år i deres rapport, at i perioden 1998-2000 blev der hvert år oprettet 320.000 helt nye job i Danmark, og i den periode blev der nedlagt 300.000 job. Så vi kan jo se, at det er nogle voldsomme underliggende bevægelser, der ligger med hensyn til at etablere job og til kompensation for dem, der bliver nedlagt, og det illustrerer jo, at vi i det danske samfund er dygtige, vi er fleksible, medarbejderne er omstillingsparate, og vores mulighed for at klare beskæftigelsen fremover bliver jo, at vi er klogere, smartere og bedre end de andre lande til at møde fremtidens udfordringer.
Karina Lorentzen Dehnhardt (SF), 2025-04-01:
Derfor vil jeg også sige, at vi i SF støtter både kriminalitetskontrollerne, som især politiet i Syd- og Sønderjylland laver, og som også kaster noget af sig, fordi de arbejder efterretningsbaseret, vi støtter udvisninger, vi støtter indrejseforbud, og vi støtter, at vi sender de her mennesker hjem, når de får en dom i Danmark, og vi prøver så at få dem til at afsone i deres eget hjemland.
Karsten Lauritzen (V), 2010-10-07:
Men jeg vil blot notere mig, at fru Helle Thorning-Schmidt altså anerkender, at det forslag, som Dansk Folkeparti er kommet med, og som altså er identisk med det, fru Helle Thorning-Schmidt selv har været med til at skrive en bog om, er uanstændigt.
Connie Hedegaard (KF), 2008-05-28:
Jeg vil bare sige, at når nu Folketinget med hr. Jeppe Kofods stemme har besluttet, hvordan vi skal gribe det her an, og har besluttet at sætte kloge mennesker som Bodil Nyboe Andersen og Leo Bjørnskov og Thorkild Bentzen, og hvad de hedder, de andre mennesker i bestyrelsen, til at forvalte en bestemt opgave, så synes jeg altså også, at vi skal give dem mere end ét bestyrelsesmøde til at vise, hvad de duer til, før vi straks begynder at sige, at det i øvrigt slet ikke duer, nu gør vi det på en helt anden måde.
Frank Aaen (EL), 2011-02-04:
Det er tit sådan i politik, at når der så er en sag oppe, der aktualiserer et vigtigt synspunkt, så slår man selvfølgelig til, om jeg så må sige, og rejser debatten endnu en gang, som vi har gjort det før, når der ligesom er en åbning i den offentlige debat.
Morten Messerschmidt (DF), 2020-05-14:
Jeg sidder også lige og justerer i min portefølje her, så jeg kan indrette mig på fremtidige økonomiske udsving, så jeg ville høre, om fru Mette Abildgaard lige kunne garantere: Kommer der inden for de næste 10 år nogen alvorlige setbacks i verdensøkonomien?
Tove Videbæk (KD), 2004-11-17:
Jeg er også helt åben over for at imødekomme det synspunkt, som fru Pernille RosenkrantzTheil helt berettiget har om, at der selvfølgelig må være en samtidighed med de bestemmelser, der senere kommer i lægemiddellovgivningen, og som har en sammenhæng med lovforslaget her, fordi det handler om leverancesikkerhed.
Karen Ellemann (V), 2009-11-05:
Diskussionen handler selvfølgelig om alle midler, for der kan vel ikke være nogen tvivl om, at den lokale boligpolitik selvfølgelig er kommunernes ansvar, og at kommunerne i dag – og det anerkender oppositionen heldigvis – har rigtig mange gode, fornuftige redskaber i værktøjskassen, når de skal styre en uhensigtsmæssig udvikling i et boligområde: udlejningsregler, flyttehjælp, salg af boliger osv. osv.
Troels Lund Poulsen (V), 2021-09-09:
Jeg ved godt, at fru Lisbeth Bech-Nielsen ikke siger, at man skal gå fra kød til planter, men det, der gør en forskel, er jo at bruge teknologien til at sørge for, at det, man producerer, bliver endnu mere bæredygtigt, og det er jo den udvikling, vi skal understøtte.
Sophie Løhde (V), 2012-05-02:
Det kan godt nok blive lidt dyrt at drive uddannelsesinstitution i det her samfund, hvis et gymnasium skal betale 210.000 kr. til ministerens bødekasse, fordi eleven har stillet sig på den forkerte side af fortovet, i forhold til hvor man må ryge og hvor man ikke må ryge udendørs, hvis man er gymnasieelev i det her samfund.
Lene Espersen (KF), 1999-04-09:
Jeg tror også, det er på tide, at debatten kommer til at dreje sig om det, som forespørgslen egentlig handler om, nemlig Europa-Kommissionen og EU's institutioner, og ikke hvad der foregår i Folketingets Europaudvalg som den væsentligste brik i det, der er foregået det sidste par måneder.
Erik Christensen (S), 2018-01-16:
Da lovforslaget om en sammenlægning af de to råd alene har til formål at skabe synergieffekter og nedsætte administrationsomkostninger, og da forslaget dermed ikke ændrer på det nye råds opgaver med at sikre de søfarendes arbejdsmiljø og sikkerhed om bord, og da det i det nye råd også er sikret, at der er en ligelig repræsentation af arbejdstagerne om bord og arbejdsgiverne, så kan Socialdemokratiet støtte den del af lovforslaget.
Eyvind Vesselbo (V), 2010-12-16:
Når jeg siger, man skal bruge de private virksomheder, er det, fordi jeg selvfølgelig gerne vil have lidt mere gang i den branche, end der er i øjeblikket, og når vi har sat 90 mio. kr. af til det område, er det selvfølgelig også for at styrke de initiativer og den viden og den knowhow, der ligger i miljøteknologien og i de virksomheder.
Pernille Rosenkrantz-Theil (EL), 2004-04-22:
Jamen så forstår jeg slet ikke hr. Jann Sjursens udgangspunkt, for hvis det er sådan, at man mener, at samfundet skal vurdere, og at man skal stille den ideelle situation, som i hr. Jann Sjursens verden er en mor og en far, til rådighed for barnet, hvordan kan Kristendemokraterne så gå med til, at enlige skal kunne adoptere?
Henning Hyllested (EL), 2016-11-24:
Der er jo en årsag til, at Danmark placerer sig så godt, som vi gør, i færdselssikkerhedsmæssig sammenhæng, nemlig at vi faktisk stiller skrappe krav på alle mulige områder, og at vi kæmper vildt for at holde farten nede, om jeg så må sige.
Torben Hansen (S), 2007-02-27:
Socialdemokratiet synes, at det er yderst tilfredsstillende, at vi nu får den samlede branche ind og får det her tygget igennem også i forhold til konkurrencereglerne, sådan at vi er helt stensikre på, at vi rammer det rigtige snit i en senere regulering af lufthavnene.
Søren Pind (V), 2011-06-24:
For jeg mindes ikke nogen sinde at have oplevet en sag, hvor, havde jeg nær sagt, så bredt et flertal stemte for et givet lovforslag, men hvor en del af dem, som stemte lovforslaget igennem, hele tiden blev ved med at påstå, at dem, som havde fremsat lovforslaget, ikke havde ret i det, de sagde, f.eks. påstanden om, at det her ikke er udtryk for en skærpelse.
Margrethe Vestager (RV), 2009-11-11:
Jeg er ordfører i dagens debat, fordi vores kommunalordfører fører valgkamp i Herning, og det tror jeg sådan set er en god arbejdsdeling – jeg er i hvert fald ikke sikker på, at min valgkamp deroppe ville blive hensigtsmæssig, om man så må sige.
Holger K. Nielsen (SF), 1998-11-12:
Hvis regeringen er enig med os i, at det er uhensigtsmæssigt, at der er disse begrænsninger, hvis regeringen mener, at der naturligvis også skal være nogle retsmæssige hensyn - o.k., så lad os diskutere det, og lad os så se på, hvordan vi kan få løst begge disse problemer, for det første at få en ordentlig undersøgelse og for det andet selvfølgelig også at kunne leve op til nogle almindelige retssikkerhedsmæssige ting.
Klaus Kjær (DF), 2000-02-08:
På motorveje og motortrafikveje er der navnlig tale om uheld i forbindelse med overhaling, idet en langsomtkørende lastbil eller et vogntog trækker ud i overhalingsbanen uden at være tilstrækkelig oppe i fart for den bilist, der måske kommer med 110 km/t i overhalingsbanen. En forøgelse af hastighedsbegrænsningen skulle derfor kunne reducere risikoen for denne farlige situation.
Karen Hækkerup (S), 2006-04-26:
Det er også fint nok, og vi mener selvfølgelig, at de, der kan rejse hjem, skal rejse hjem, der er ingenting der, men vi anerkender bare, at der er et dilemma: Der er nogle, der ikke vil eller kan rejse hjem af den ene eller den anden grund, og det er deres børn, vi tager som gidsler, fordi vi ikke giver dem mulighed for et ordentligt børneliv, bl.a. med undervisning.
Ole Birk Olesen (LA), 2020-11-12:
Vi vil gerne tilslutte os, at ministre skal have et vederlag, som passer til det store ansvar, som en minister har, og den store arbejdsbyrde, som en minister har, og de store potentielle risici, som en minister løber for at få et dårligt omdømme, hvis ministeren har truffet forkerte beslutninger.
Jesper Langballe (DF), 2005-06-17:
Det der med at folk skal leve, som de vil uden indblanding fra lovgivningsmagtens side – eller som en opløst pastor Mortensen siger i en af Jakob Knudsens romaner: Gør, hvad I vil, så tager i hvert fald friheden ingen skade – er måske ultraliberalisme eller snarere anarkisme.
Karsten Nonbo (V), 2012-04-17:
Lad mig sige det enkelt, så der er ikke er så meget at sortere i for spørgeren: Jeg foreslår, at vi i stedet for at stille kravet til institutionen, til foreningsformanden lige så kan gå den direkte vej og overveje at stille det krav til busselskaberne, at de har selerne.
Mogens Jensen (S), 2007-01-30:
Da vi sidst i Folketinget i 2004 drøftede sprogpolitik, afviste Dansk Folkeparti jo sammen med regeringen – hvad regeringen jo også gør nu – at der var behov for at indføre en sproglov, som ellers var foreslået af Det Radikale Venstre, SF og Socialdemokraterne.
Peter Skaarup (DF), 2001-06-01:
Men det, jeg egentlig var interesseret i at få uddybet, er indenrigsministerens besvarelse af spørgsmål nr. S 47, hvor der står, at bestemmelsen i udlændingelovens § 42, stk. 1 i princippet i helt særlige tilfælde giver mulighed for at placere et ekstra antal nytilkomne asylsøgere på et asylcenter, som styrelsen i forvejen råder over
Jacob Buksti (S), 2004-02-26:
Der er da ikke tale om i det her forslag, at der er nogen som helst form for beskyttelse af naturskoven, tværtimod er det jo sådan, at nu kan man gå videre med at rydde disse skove, så der bliver mindre og mindre af dem, direkte imod de anbefalinger, der kom fra Wilhjelmudvalget.
Kristian Jensen (V), 1999-11-17:
Men regeringen valgte at gennemføre en bundsocialdemokratisk skattereform, støttet af SF og Enhedslisten - en skattereform, der rammer boligejere, bilejere og den private opsparing. Vi har kun set begyndelsen af virkningerne, og i det kommende år vil pinsepakken drypvis forøge udgifterne ved at være dansker.
Rasmus Prehn (S), 2005-06-15:
Men jeg vil gerne have ordførerens kommentar til, at Dansk Folkepartis ordfører på området, fru Anita Knakkergaard, har takket nej til at lave et fælles beslutningsforslag med Socialdemokraterne, der netop går ud på at lave en sådan ordning, hvor man sikrer, at lejerne får del i den her rente.
Henning Hyllested (EL), 2016-05-11:
Det er altså det, der netop gøres for at sikre ikke bare et højt professionelt niveau, men selvfølgelig også for, at det er sikkert for kunderne at sætte sig ind, altså at det er gennemskueligt med hensyn til priserne, men også at det er forsvarligt i forhold til færdselssikkerheden.
Anni Svanholt (SF), 1999-05-07:
Det ville jo være rart, at det her i dag meget klart bliver slået fast, hvordan forståelsen er, at det er sådan, som det hele tiden har været, at selvfølgelig er overgangsordningen sådan, at vindmøllerne skal være sikret i 10 år på 43 øre og heraf jo 60 øre for et vist antal fuldlasttimer. Jeg håber, at hr. Frank Dahlgaard her kan bekræfte, at det er altså det, der hele tiden har ligget i aftalen, for det er utrolig vigtigt, at det nu meget klart bliver sagt til industrien, at sådan er det, så der ikke sker det, at det hele går i stå.
Pernille Vigsø Bagge (SF), 2010-03-24:
Med fare for, at det bliver en total kopi af det åbne samråd i går, er jeg nødt til at sige, at vi også der havde en diskussion om, at lige præcis den lærer-elev-ratio, ministeren henviser til, jo hele tiden ændrer sig og ændrer sig markant, fordi andelen af specialundervisningselever i kommunerne ændres.
Henning Hyllested (EL), 2012-12-19:
Men det er vel lige så rigtigt, at ministeriet allerede ved begyndelsen af behandlingen af det her lovforslag, nemlig allerede den 9. november, gjorde opmærksom på, at man er i dialog med Europa-Kommissionen, og at den ikke er afsluttet, og at der den 20. november kom et svar fra ministeriet om, at man altså nu har drøftet det med Europa-Kommissionen, og Europa-Kommissionen har altså pålagt regeringen, staten, DSB, at det alligevel skal ske på markedsmæssige vilkår, hvis man skal ud at låne med statsgaranti.
Peder Hvelplund (EL), 2020-10-30:
Man kan sige, at det jo er nogle mennesker, der er mistænkt for nogle temmelig alvorlige forbrydelser – det kan være krigsforbrydelser eller forbrydelser mod menneskeheden – så er det ifølge Venstres retsopfattelse rimeligt, at den eneste straf, de får for det, er, at man fratager dem statsborgerskabet?
Karin Gaardsted (S), 2014-01-23:
Størstedelen af Arktis udgøres af Ishavet, men det dækkes også af mange lande, lige fra de allernordligste landområder i Europa, store dele af det nordlige Canada til hele den amerikanske delstat Alaska, og ikke mindst den nordlige del af Rusland er også en del af Arktis – og ikke at forglemme Færøerne, Island og Grønland.
Pernille Blach Hansen (S), 2002-11-22:
Jeg vil da i hvert fald gerne spørge hr. Jørn Dohrmann: Betyder det, at Dansk Folkeparti - nej, nu ved jeg, at hr. Jørn Dohrmann kan ikke svare, så jeg vender tilbage til det, men det vil da være interessant, hvis Dansk Folkeparti har skiftet holdning til vandmiljøplanerne. Indtil nu har man kritiseret dem, men når der kommer en ny regering, vil man pludselig gerne med ind.
John Vinther (KF), 1997-10-28:
Også i Det Konservative Folkeparti har vi lidt betænkeligheder ved den meget vide ministerbeføjelse, der er, men jeg er sikker på, at boligministeren om lidt vil gå på talerstolen og sige, at de partier, der stemmer for, selvfølgelig vil blive taget med på råd, når man skal sammensætte rådet, og når man skal se på, hvor lang udpegningsperiode de enkelte medlemmer skal have. Men som sagt, det er et uproblematisk forslag, som vi fra konservativ side kan tilslutte os.
Susanne Clemensen (CD), 1999-12-07:
I CD synes vi, at det er ganske fornuftigt, at der foretages en økonomisk og uddannelsespolitisk prioritering, således at der sker fuld brugerfinansiering på de korte kurser under åben uddannelse til fordel for de kompetencegivende uddannelsesforløb. På baggrund af, at det her lovforslag også er en del af voksen- og efteruddannelsesaftalen, som CD jo, hvad angår indholdet, har tilsluttet sig, kan vi støtte det her lovforslag.
Elisabeth Arnold (RV), 2002-12-06:
Det rigtig afslørende ved regeringens skattestop er jo, at det i virkeligheden viser, at regeringen kun regner med at sidde i ganske få år, for jo længere tid man opretholder et skattestop, jo tydeligere vil det blive med disse indtægter, der gradvis svinder i forhold til udgifternes himmelflugt - og de vil jo blive ved med at stige, der er overenskomster, og der er udefra kommende prisstigninger osv., osv. - at på et eller andet tidspunkt revner bukserne.
Peter Kofod (DF), 2025-10-21:
Noget af det, der jo også er bekymrende, synes jeg, eller overraskende, er, at det er de samme mennesker, de samme partier og de samme grupper i Europa-Parlamentet, der har været med til at indføre den her regulering i årevis, og så bliver man lige pludselig overrasket over, at væksten og innovationen bare er flyttet et andet sted hen i verden.
Rikke Hvilshøj (V), 2007-01-10:
Hvis folk skriver under på en erklæring om, at hvis man får lov til at komme hjem til sin familie i Danmark, så vil man aflægge den her prøve i løbet af 6 måneder eller i løbet af 1 år, kan der så være mulighed for, at der kan gives dispensation i sådan en situation til nogle mennesker, som gerne vil familiesammenføres med deres ægtefælle her i Danmark – altså at prøven kan aflægges her i Danmark i stedet for?
Christian Langballe (DF), 2017-05-05:
Jeg sagde i en debat om loftet på de 1.000, som vi mener skal være loftet over, hvor mange der kan få statsborgerskab om året, at det selvfølgelig, når man ikke anerkender, at der stadig væk kommer for mange, betyder, at vi ikke længere føler os forpligtet af den aftale, som vi har indgået.
Anni Svanholt (SF), 1998-01-29:
Vi mener ikke, det er elverdenen, der skal bestemme energipolitikken i dette land, det er Folketinget. Vi håber også, at ministeren, hvis det nu viser sig, at elverdenen finder nogle smuthuller - for vi ved jo godt, at der er stærke kræfter, der gerne vil have en maksimal åbning og liberalisering af markedet - er indstillet på at tage initiativer og sætte nogle propper i, hvis der er nogle, der får undergravet den lovgivning, der allerede eksisterer på området.
Charlotte Dyremose (KF), 2007-01-12:
Sagen er jo den – og det er også en gammelkendt forskel på Det Radikale Venstre og Det Konservative Folkeparti – at vi i Det Konservative Folkeparti i mange år, faktisk i årtier, har været utrolig kede af, at der i folkeskolepolitikken har været en stor frygt for det her med at teste eleverne og for det med at undervise eleverne differentieret efter deres eget niveau.
Hanne Severinsen (V), 2003-01-24:
Man kan jo ikke her i en lov sige, at der er direkte adgang fra professionsbacheloreruddannelser og over til universiteterne, det er jo det samme som at sige, at det er fuldstændig ligegyldigt med forskningsbaseret undervisning, og at vi godt kan sige, at det hele er ét fedt.
Jacob Buksti (S), 2004-05-19:
Vi kan ikke støtte Dansk Folkepartis beslutningsforslag, men jeg kan til gengæld garantere, at vi vil arbejde aktivt for, at det forslag til statut, som nogle lande vil blokere, kan blive gennemført og blive forbedret efter de retningslinjer, som også udenrigsministeren har været inde på.
Rasmus Stoklund (S), 2024-04-05:
I jeres store udlændingeudspil siger I, at I vil have et modtagecenter i et tredjeland, fortsætte hjemsendelsespolitikken, sænke ydelserne for arbejdsløse indvandrere og fastholde stramme regler for familiesammenføring osv. Hvad er egentlig det nye?
Kim Behnke (FP), 1998-04-28:
Og i den sidste ende, når en eller anden person, som har spist for meget eller for lidt af det psykofarmaka, myndighederne har udstedt, render op og ned i en ejendom med en kniv og jagter de andre beboere, overlades det til politi og til domstolene at tage sig af det. Der, hvor det her starter, er helt ude i virksomhederne, i landbruget.
Ole Sohn (SF), 2012-04-18:
Hvis man ser på de sidste 10 år, vil man se, at der er sket et markant fald i antallet af produktionsarbejdspladser i Danmark, uden at den tidligere regering reelt greb ind over for det, og derfor er det helt afgørende, at vi sætter fokus på, at Danmark fortsat skal være et land, hvor der også er produktionsarbejdspladser.
Karina Lorentzen Dehnhardt (SF), 2009-02-19:
Samfundsøkonomisk er det jo en rigtig, rigtig god idé, for det første fordi det giver noget mere livskvalitet for familien, at de nu får styr på deres relationer, og for det andet fordi det også giver en mulighed for at sikre, at de her børn får en ordentlig tilværelse sammen med deres forældre.
Mattias Tesfaye (S), 2019-11-20:
Jeg kan oplyse, at der i mit ministerium verserer fire sager om administrativ fratagelse af statsborgerskab, men der er ikke nogen af dem, der er endeligt færdigbehandlet, og det skyldes, at det er afgørende, at sagerne er tilstrækkeligt oplyst, og at de pågældende får mulighed for at kommentere de oplysninger, ministeriet er i besiddelse af, og får mulighed for selv at komme med relevante oplysninger, før der træffes endelig afgørelse.
Johanne Schmidt-Nielsen (EL), 2015-12-10:
Det kunne jo være, der var nogle indsigelser fra mennesker ude i samfundet, som var relevante at få med, relevante at overveje, og man kan sige, at der lige præcis i det her lovforslags tilfælde jo i allerhøjeste grad har været indsigelser, ikke mindst fra f.eks. DSB, som skal udføre det her, og som siger: Jamen hvordan skal vi gøre det?
Margrete Auken (SF), 2003-04-30:
Jeg ved godt, at der stadig væk går folk rundt i Århus og tror, det er en god idé, men vi havde f.eks. i Folketingets Trafikudvalg lige inden valget - da var hr. Keld Albrechtsen ikke med i Trafikudvalget, men nu fortæller jeg det, og jeg tror også han har hørt det før - en eksperthøring, som jeg vil anbefale hr. Keld Albrechtsen at læse, om elektrificeringen, som entydigt viste, at det ville være tosset at bruge penge på det.
Leila Stockmarr (EL), 2025-01-29:
Men i forhold til Trumps linje og i forhold til Vestbredden kan noget af det, der venter os, jo være noget af det, Trump allerede lancerede sine idéer om, sidst han var præsident i 2019, hvor man jo fra amerikansk side var ude at sige, at man ikke nødvendigvis ville modarbejde, at Israel annekterer Vestbredden, man har rykket sin ambassade til Jerusalem, og vi har også fået udpeget en ny amerikansk ambassadør i Jerusalem, der ikke mener, at Vestbredden tilhører palæstinenserne.
Mona Juul (KF), 2025-10-09:
For det er rigtig, rigtig svær, når det er sådan, at vi ser et hybridangreb, og det er rigtig, rigtig svært, når der er vaklen politisk, at være en del af det, og vi skal sende en kæmpestor tak til de mennesker, der er udsendt, og også til de familier, som hver evig eneste dag går rundt med ondt i maven over det.
Kristian Pihl Lorentzen (V), 2014-02-21:
Omvendt må vi så også erkende, at knallerten er et forholdsvis udsat transportmiddel, dog ikke så udsat som elcykler, der jo kan køre lige så stærkt som en lille knallert, men som bl.a. min kollega, hr. Tom Behnke, har været inde på, er den jo langtfra lige så sikker som en knallert.
Søren Espersen (DF), 2015-01-21:
Jeg forstår godt, at der er nogle forskellige grunde, som man også har skrevet i regeringsgrundlaget, men grunden til, at jeg har stillet spørgsmålet, er, at der i mine ører er en væsentlig forskel på den måde, udenrigsministeren har udtalt sig på, og den måde, statsministeren har udtalt sig på.
Jacob Mark (SF), 2018-03-15:
Jeg sad og lyttede lidt til de svar, som ordføreren gav til Socialdemokratiets ordfører, og så fik jeg lyst til at spørge: Hvorfor vil DF bakke op om et forslag på friskoleområdet, der handler om at sige, at der maks. må være 50 pct. med anden etnisk herkomst – det er det forslag, som DF lægger frem – men ikke bakke op om den samme målsætning på folkeskoleområdet?
Keld Albrechtsen (EL), 1999-10-29:
Nu har ministeren jo også diskuteret mangelen på ungdomsboliger, og så har ministeren vist på et tidspunkt sagt noget i retning af, at det jo heller ikke kan hjælpe, at de studerende tror, de alle sammen kan bo lige midt i midtbyen, men nu kommer man altså med en huslejestigning på et meget stort århusiansk kollegium med 1.000 beboere, som bestemt ikke ligger i midtbyen, og hvor det vil være et alvorligt problem og endog kan blive et udlejningsproblem at lægge 113 kr. om måneden på.
Peter Skaarup (DF), 2013-11-20:
Spørgsmålet lyder sådan her: Hvad er ministerens holdning til forslaget i forlængelse af bandepakken fra sundhedsborgmester i København, Ninna Thomsen fra SF, om, at unge, der er på vej ind i en kriminel løbebane, skal have mulighed for at komme forrest i jobkøen?
Line Barfod (EL), 2003-05-27:
En sådan klageinstitution ville kunne være med til at afdække mange af de dårlige forhold og urimeligheder, som finder sted over for vores børn, og den ville kunne sandsynliggøre problemer og på den måde måske være med til at få presset regeringen ud af dens drømmeverden og ind i virkeligheden. Så Enhedslisten kan støtte forslagets intentioner, og vi håber, det kan lykkes at finde en måde at få det gennemført på, men uden at man kalder det en ombudsmand.
Mette Thiesen (DF), 2024-04-23:
Jeg vil egentlig bare her fra talerstolen igen konkludere fuldstændig det samme, som min gode kollega hr. Mikkel Bjørn gjorde den 10. november 2023, da man førstebehandlede det her lovforslag første gang, nemlig at Dansk Folkeparti selvfølgelig kan støtte det, også den her gang.